SAJTÓANYAG
2018. április 18.
CONCERTO BUDAPEST 
2018/2019 évad

Nagy örömmel jelentjük be Önöknek a 2018/19-es évad hangversenyeit és bérleteit!
A koncertélet hazai és külföldi csillagai a pódiumon, gazdag és változatos repertoár, teltházas koncertek és izgalmas művészi vállalkozások - ez mind elmondható volt a Concerto Budapest elmúlt évadáról, s zeneigazgatónk, Keller András irányításával a jövő szezonunk is ilyennek ígérkezik.
Visszatér körünkbe a zongora kiismerhetetlen virtuóza, Boris Berezovsky, "a nagy orosz zongorista tradíció igazi örököse" -, aki egyúttal a zongora mögül dirigálja is a zenekart. Most először lesz a Concerto Budapest vendége a zongora másik szláv nagysága, a kivételes Rachmaninov-előadó, Andrej Korobejnyikov. A vonós világsztároknak pedig egész sora érkezik hozzánk. A fantasztikus brit csellista, Steven Isserlis két koncerten is fellép majd, hogy Schumann- és Saint-Saëns-versenyművet játsszon velünk. „Hegedűhangja szenvedélyes, bátor és felvillanyozó, ugyanakkor lefegyverzően meleg és kedves” – méltatta a The New York Times Isabelle Faust játékát, s a lelkes kritikákból éppígy kijutott másik hegedűs vendégművészünknek, Nikolaj Znaidernek is, aki ezúttal karmesterként lép a színpadra. Mendelssohn oly népszerű e-moll hegedűversenyének szólistájául a nagy jövő előtt álló, fiatal Clara-Jumi Kangot hívta meg Keller András. A hegedűsként is világhírű norvég muzsikus, Arvid Engegård pedig épp két év elteltével ismét karmesterként áll majd zenekarunk élén.
A magyar zenei élet büszkeségei, állandó játszótársaink jövőre is itt lesznek majd velünk. Perényi Miklós, Ránki Dezső, Várjon Dénes és Bogányi Gergely fellépnek 2018-19-es koncertjeinken, csakúgy, mint kortárs programjaink nélkülözhetetlen alkotótársa, Rácz Zoltán, de együtt muzsikálunk majd az ifjú Ránki Fülöppel és Berecz Mihállyal is. Haydn A Teremtés oratóriumát Rost Andrea, Sebestyén Miklós, Rab Gyula és a Purcell Kórus tolmácsolásában hallhatja majd a tisztelt publikum.
Már ismert és népszerű bérleteink, a #Volumenek, a #Favoritok, a #Magyar Kincsek és a #Manó mellett most a világhírű vendégművészek válogatását kínáló #Csillagok és #Géniuszok bérleteket is ott találják.

További információért vegye fel velünk a kapcsolatot a sajto@concertobudapest.hu e-mail címen.